हात्तीको भारी बोकाले बोक्न सक्दैन : नेता सिटौला
नेपाली कांग्रेसका नेता तथा झापा क्षेत्र नम्बर ३ प्रतिनिधि सभाका उम्मेदवार कृष्णप्रसाद सिटौलाले अघिल्लो निर्वाचनमा आफू पराजित हुँदा यस क्षेत्रमा विकास निर्माण लगायताको काम हुन नसकेको बताउनुभएको छ ।
लिलाराज खड्काबिर्तामोड, असोज २९ गते । नेपाली कांग्रेसका नेता तथा झापा क्षेत्र नम्बर ३ प्रतिनिधि सभाका उम्मेदवार कृष्णप्रसाद सिटौलाले अघिल्लो निर्वाचनमा आफू पराजित हुँदा यस क्षेत्रमा विकास निर्माण लगायताको काम हुन नसकेको बताउनुभएको छ । झापा ३ को भद्रपुरमा शनिबार आयोजित सत्ता गठबन्धन निकट बुद्धिजीवीको भेलालाई सम्बोधन गर्दै नेता सिटौलाले गत निर्वाचनमा झापा क्षेत्र नम्बर ३ मा हात्तीको भारी बोकालाई बोकाउन खोज्दा विकास निर्माणको काममा विलम्ब भएको दाबी गर्नुभएको हो ।नेता सिटौलाले आफूले दोस्रो संविधान सभा निर्वाचनमा विजयी भएपछि सुरु गरेर सम्पन्न भएका दर्जन बढी आयोजना देखाएर मतदाता झुक्क्याउने काम राप्रपा उम्मेदवारले गरेको टिप्पणी गर्नुभयो । राप्रपा उम्मेदवारले विजयी भएर ५ वर्षे अवधिमा झापा ३ मा विकासका लागि  सिन्को नभाँचेको उहाँको आरोप छ । पूर्व गृहमन्त्री समेत रहेका सिटौलाले झापा ३ मा  आफ्नो  प्रतिस्पर्धामा एमाले  नभएकोले  एमाले नेतृत्वले राजतन्त्रवादीलाई सहयोग गर्न नहुने बताउनुभयो । नेता सिटौलाले  पार्टीको आदर्श र सिद्धान्त नमिल्ने राप्रपालाई एमाले कार्यकर्ताले बोक्न नहुने उहाँले बताउनुभयो । देशका लागि आफूले तत्कालीन विद्रोही माओवादीसँग बाह्र बुँदे सहमति गर्न गरेको प्रयास, शान्ति प्रक्रियामा माओवादी आन्दोलनलाई ल्याएको र संविधान निर्माणसम्म महत्त्वपूर्ण भूमिका आफूले खेलेको उहाँको भनाइ छ । सहिदको रगत बगाउन निरन्तर दमनमा रहेको राजतन्त्रवादीलाई नै समर्थन गर्ने गल्ती एमालेले गरिरहेको उहाँले आरोप लगाउनुभयो । कार्यक्रममा प्रदेश सभाका उम्मेदवार भूमिप्रसाद राजवंशी तथा पूर्णप्रसादसिंह राजवंशीले विगतमा एक पटक राजावादीलाई मत हाल्ने काम व्यवस्था विरोधी काम भए पनि यस पटक झापा ३ का मतदाताले सङ्घीयतासहित गणतन्त्रको रक्षाका लागि गठबन्धनको पक्षमा मत हाल्नु पर्ने बताउनुभयो । 